Coligny-moordsaak: Twee weier glo om terug te gaan na toneelPieter Doorewaard en Phillip Schutte in die hof. Foto: ANA Die twee mans van Coligny in Noordwes wat aangekla word van die moord op ŉ tienerseun van dié dorp, het glo geweier om terug te gaan na die toneel. AO Moremi Modisane het Donderdag in die Noordwes-hooggeregshof in Mahikeng getuig Pieter Doorewaard (26) en Phillip Schutte (34) het by die polisiestasie opgedaag ná die voorval met die tienerseun, Matlhomola Jonas Mosweu (16), en Schutte het hom versoek om ŉ ambulans te ontbied. Schutte het aan hom verduidelik dat hulle die seun na die polisiestasie wou bring omdat hy sonneblomme gesteel het. Volgens Modisane het Schutte gesê hulle het die seun agter op die bakkie gelaai en dat die seun van die bakkie gespring het terwyl dit beweeg het. “Ek het hulle versoek om terug te gaan na die toneel, maar hulle het geweier. Hulle het gesê hulle het ander dinge om te doen. Hulle het na hulle bakkie teruggekeer en gery,” het Modisane aan die hof gesê. Volgens Modisane het hy die seun aangetref waar hy met sy gesig na onder in ŉ plas bloed gelê het. Daar het glo bloed by sy ore uitgekom en sy gesig het gebloei. Modisane het ŉ ambulans na die toneel ontbied. Modisane het egter die toneel verlaat voor die ambulans daar aangekom het en ene konst. Kgabi is in beheer van die toneel gelos. Volgens Modisane het Doorewaard en Schutte nie ŉ saak aanhangig gemaak in verband met die diefstal van die sonneblomme nie en het hulle ook nie gesteelde goedere na die polisiestasie gebring nie. Modisane het aan die hof gesê hy ken Doorewaard en Schutte weens twee vorige voorvalle waar hulle twee minderjarige seuns na die polisiestasie gebring en sake van diefstal teen hul ouers aanhangig gemaak het. Hy het bygevoeg in dié gevalle het Doorewaard en Schutte die gesteelde goedere saam met hulle na die polisiestasie gebring. Volgens Modisane is die saak nooit voor ŉ hof verder gevoer nie, maar het die seuns R300 elk aan Doorewaard en Schutte betaal. Die staat voer aan Doorewaard en Schutte het Mosweu vermoor deur hom van ŉ bewegende bakkie af te gooi. In hul pleitverduideliking beweer Doorewaard en Schutte hulle het nie vir Mosweu in die bakkie vasgemaak nie omdat hy vrywillig in die bakkie geklim het nadat hulle hom betrap het toe hy die sonneblomme gesteel het. Hulle sê verder nadat hy uit die bakkie gespring het, het hulle hom by twee mense gelos sodat ander voertuie nie oor hom sou ry waar hy lê nie, en na die polisiestasie gegaan om die voorval aan te meld en ŉ ambulans te ontbied. Doorewaard en Schutte staan tereg op aanklagte van moord, intimidasie, ontvoering, die onwettige besit van ŉ vuurwapen, die onwettige besit van ammunisie, diefstal en die rig van ŉ vuurwapen. Hulle is op 8 Mei verlede jaar op borgtog van R5 000 elk vrygelaat. Hulle het skuld op die aanklagte teen hulle ontken. Die verhoor duur voort.